กระเทียมน้ำปาด มีค่าสารอินทรีย์กำมะถันสูง เปลือกบาง แกะง่าย หนุนพัฒนาทั้งระบบ
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า จังหวัดอุตรดิตถ์ ถือเป็นแหล่งปลูกกระเทียมที่สำคัญของประเทศ เป็นพืชเศรษฐกิจที่สร้างรายได้ให้กับเกษตรกร โดยเฉพาะที่อำเภอน้ำปาด ซึ่งเป็นแหล่งปลูกกระเทียมพันธุ์ไทยแท้ที่เกษตรกรเรียกว่า พันธุ์ดอ หรือที่ผู้บริโภคต่างรู้จักในชื่อ กระเทียมน้ำปาด โดยมีคุณสมบัติเด่นคือ หัวกระเทียมเป็นสีชมพูอมม่วงมีค่าสารอินทรีย์กำมะถันสูงถึง 1.543 เปอร์เซ็นต์ ซึ่งถือว่าสูงที่สุดในประเทศ รวมทั้งมีกลิ่นฉุน เปลือกบาง เมื่อแห้งจะแกะง่าย ขนาดของกลีบจะใหญ่แกร่ง ไม่ฝ่อง่าย กรมส่งเสริมการเกษตร มอบหมายให้สำนักงานเกษตรจังหวัดอุตรดิตถ์ เข้าไปดำเนินการพัฒนาเกษตรกรผู้ปลูกอย่างต่อเนื่อง เช่น การขึ้นทะเบียนเกษตรกรผู้ปลูก การสนับสนุนองค์ความรู้ต่างๆ ทั้งการผลิตและการตลาดในการเพิ่มช่องทางการจำหน่ายผลผลิต เช่น ผ่านเว็บไซต์ตลาดเกษตรกรออนไลน์.com เป็นต้น โดยปีการผลิต 2564/65 นี้ สำนักงานเกษตรจังหวัดอุตรดิตถ์ รายงานว่า มีพื้นที่ปลูกรวม 87 ไร่ จากเกษตรกร 27 ครัวเรือน มีผลผลิตรวม 84 ตัน ด้านนายพัฒนศักดิ์ พ่วงสมบัติ เกษตรจังหวัดอุตรดิตถ์ กล่าวว่า สำนักงานเกษตรจังหวัดอุตรดิตถ์และสำนักงานเกษตรอำเภอน้ำปาด เข้าไปส่งเสริมและพัฒนาเกษตรกรเช่น การขึ้นทะเบียนเกษตรกร แจ้งประชาสัมพันธ์ในเวทีการประชุมประจำเดือนในระดับอำเภอ ทั้งการประชุมหัวหน้าส่วนราชการอำเภอน้ำปาด และการประชุมกำนัน-ผู้ใหญ่บ้านอำเภอน้ำปาด ซึ่งได้รับความร่วมมืออย่างดีจากเกษตรกร จนนำมาสู่การมีข้อมูลที่ถูกต้อง สามารถใช้กำหนดนโยบายส่งเสริมและพัฒนา รวมถึงการด้านการผลิตการตลาด เช่น เกษตรกรปลูกกระเทียมน้ำปาด บอกเล่าไว้ว่าสำหรับปี 2565 นี้ ปลูกกระเทียมรวม 4 ไร่ ได้ผลผลิตกว่า 3 ตัน แต่ได้กระเทียมโทนเพียง 6 ขีดเท่านั้น โดยราคาที่จำหน่ายอยู่ที่กิโลกรัมละ 500 บาท ในขณะที่กระเทียมสดอยู่ที่กิโลกรัมละ 35 บาท ทั้งนี้ การจะได้กระเทียมโทนนั้น ต้องลงแรงในการค้นหาและคัดแยก เพราะจะขึ้นปะปนอยู่ในแปลงปลูก โดยลูกค้าที่สั่งซื้อส่วนใหญ่จะเป็นผู้ชาย ด้วยมีความเชื่อส่วนบุคคลว่า มีสรรพคุณบำรุงร่างกาย